Nuweland-transaksie in weegskaal | Netwerk24
Deur Stephen Nell 03 Junie 2020 20:16
Die WP-rugbyunie se verkoop van die Nuweland-stadion aan die bankreus Investec is dalk in die weegskaal. Foto: Gallo Images
Investec, die bankreus wat die WPRU R110 miljoen vir die stadion sou betaal, het Woensdagaand deur ’n woordvoerder aan Netwerk24 bevestig dat “die onderhandelinge ’n dooiepunt bereik het”.
Die hoofpunte van die ooreenkoms was reeds vir dié transaksie geteken, maar die WPRU se uitvoerende raad het brieke aangedraai en wou dit glo heronderhandel.
Kevin Kiewitz, ’n lid van die uitvoerende raad, het daarna uit sy amp bedank – glo omdat hy briesend oor die ommeswaai op raadsvlak was. Hy het Woensdag aan Netwerk24 gesê dat hy later vandeesweek ’n verklaring sal uitreik.
“Ek hardloop nie weg nie. Ek tree op in die belang van WP-rugby,” het Kiewitz gesê.
Zelt Marais, president van die WP-rugbyunie .Foto: Gallo Images
Zelt Marais, die WP-rugbyunie se president, sê in sy brief aan klubs dat Kevin Kiewitz as ’n lid van die unie se uitvoerende raad en as aandeelhouer-direkteur van die sakevleuel bedank het.
Daar was verdere drama met betrekking tot Kiewitz nadat Zelt Marais, die WPRU se president, Dinsdag die unie se klubs skriftelik ingelig het dat hy (Kiewitz) as lid van die uitvoerende raad, asook ’n direkteur van die WPRU se sakevleuel bedank het.
Volgens André van der Veen, ’n onafhanklike direkteur op die sakevleuel en lid van die tussentydse bestuurskomitee, bly Kiewitz egter aan as ’n direkteur en lid van die bestuurskomitee. Dít is Maandag reeds met Kiewitz uitgeklaar.
Marais, Van der Veen, Kiewitz en Raymond van Niekerk dien saam in ’n tussentydse bestuurskomitee, wat die WPRU bestuur tot tyd en wyl ’n nuwe uitvoerende hoof aangestel word.
“Ek het met die voorsitter van die raad bevestig dat Kevin nie (as direksielid van die sakevleuel) bedank het nie. Sy bedanking is teruggetrek – indien daar ooit een was,” het Van der Veen gesê.
Ongeag of die Nuweland-transaksie in die slag bly, sal die Stormers en Westelike Provinsie steeds aanstaande jaar hul rugby in die Kaapstad-stadion speel. Foto: Gallo Images
Indien die WPRU se onderhandelinge met Investec skipbreuk ly, sal dit nie die Stormers en WP se skuif na Kaapstad-stadion aanstaande jaar kelder nie.
“Ons is oortuig dat die ooreenkoms tussen ons en die Kaapstad-metro bindend is. Dit gaan nie verander nie,” het Van der Veen gesê.
Volgens hom is die hoofpunte van ’n ooreenkoms onderteken en is dit slegs “detail” wat met die metro uitgeklaar moet word.
Die WPRU sal nietemin deur ’n finansiële fiasko in die gesig gestaar word indien die transaksie met Investec nie beklink word nie.
Behalwe vir die R110 miljoen wat dit die WPRU in die sak sou bring, sou hy ook ’n inkomstestroom kry uit ’n eiendomsontwikkeling wat Investec daar doen.
Die WP sou daarmee die sowat R58 miljoen wat hy die beleggingsmaatskappy Remgro skuld, kon delg.
Ofskoon daar nie amptelike bevestiging van die WP was dat hy besluit het om kop uit te trek uit die transaksie met Investec nie, was Kiewitz glo nou betrokke by die onderhandelinge om dit destyds deur te hak. ’n Besluit deur die WPRU om nou koue voete te kry, sou sy werk ondermyn.
André van der Veen. Foto: Verskaf
Indien Investec die ondertekening van die hoofpunte van die ooreenkoms vir die Nuweland-transaksie as bindend beskou, kan die unie se beweerde ommekeer ’n groot drama ontketen.
Volgens Van der Veen sal die Nuweland-transaksie nie die sakevleuel se bedrywighede, wat die kontraktering van spelers insluit, beïnvloed nie.
“Ons het goeie spelers, goeie kontrakte, goeie borge wat almal hul kontrakte hernu het en ’n uitstekende afrigtingspan. Uit ’n rugby-perspektief is dinge net besig om beter te raak,” sê hy.
“Daar is stabiliteit, energie en ons weet waaraan ons moet werk en waar ons swakhede is. Al daardie dinge is positief.”
* Marais wou nie Woensdagaand kommentaar lewer nie.
Meer oor: Investec | Kevin Kievitz | Westelike Provinsie Rugbyunie | Wpru | Zelt Marais | Nuweland-Transaksie | Rugby
WP behou Ruhan ná Simelane-slag
Peter Jooste terug in WP-direksie